               EURÓPSKA KOMISIA
            V Bruseli12. 3. 2019
            COM(2019) 140 final
            2019/0081(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v rámci Dohovoru o budúcej viacstrannej spolupráci pri rybolove v severovýchodnom Atlantiku, pokiaľ ide o žiadosť o pristúpenie k tomuto dohovoru, ktorú predložilo Spojené kráľovstvo

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Európskej únie v rámci Dohovoru o budúcej viacstrannej spolupráci pri rybolove v severovýchodnom Atlantiku (ďalej len „dohovor NEAFC“) v súvislosti s pristúpením Spojeného kráľovstva Veľkej Británie a Severného Írska („Spojené kráľovstvo“) k tomuto dohovoru.

               2.Kontext návrhu

               Spojené kráľovstvo 29. marca 2017 oznámilo Európskej rade svoj úmysel vystúpiť z Európskej únie podľa článku 50 Zmluvy o Európskej únii. Spojené kráľovstvo sa následne stane treťou krajinou a právo Únie sa naň prestane uplatňovať od 30. marca 2019, pokiaľ sa v dohode o vystúpení medzi Úniou a Spojeným kráľovstvom nestanoví iný dátum, alebo pokiaľ Európska rada po dohode so Spojeným kráľovstvom jednomyseľne nestanoví iný dátum.

               Spojené kráľovstvo až do svojho vystúpenia z Únie zostáva členským štátom, ktorý požíva všetky práva a je viazaný všetkými povinnosťami na základe zmlúv vrátane dodržiavania zásady lojálnej spolupráce. Európska rada vo svojich usmerneniach z 29. apríla 2017 uznala potrebu zohľadniť v medzinárodnom kontexte špecifiká Spojeného kráľovstva ako vystupujúceho členského štátu, a to za predpokladu, že kým bude Spojené kráľovstvo stále členom Únie, bude si plniť svoje povinnosti a zostane verné jej záujmom.

               Únia a Spojené kráľovstvo dojednali dohodu o vystúpení podľa článku 50 Zmluvy o Európskej únii, ktorú schválila Európska rada 25. novembra 2018 („dohoda o vystúpení“). Vnútorné postupy na uzavretie tejto dohody prebiehajú na úrovni Únie
                  1
               . Vo štvrtej časti dohody o vystúpení sa stanovuje prechodné obdobie, počas ktorého sa právo Únie, vrátane medzinárodných dohôd uzavretých Úniou, bude naďalej uplatňovať na Spojené kráľovstvo a v Spojenom kráľovstve („prechodné obdobie“). Únia oznámi svojim medzinárodným partnerom osobitné opatrenia stanovené v dohode o vystúpení, na základe ktorých sa bude Spojené kráľovstvo počas prechodného obdobia na účely medzinárodných dohôd uzavretých Úniou vrátane dohovoru NEAFC považovať za členský štát.

               V oznámení Komisie s názvom „Príprava na vystúpenie Spojeného kráľovstva z Európskej únie 30. marca 2019: krízový akčný plán“ z 13. novembra 2018 sa stanovujú krízové opatrenia, ktoré Komisia plánuje prijať v prípade, že v deň vystúpenia Spojeného kráľovstva z Únie daná dohoda nenadobudne platnosť. Komisia v uvedenom oznámení uviedla zoznam opatrení, ktoré považuje za potrebné, pričom pripomenula, že v neskoršej fáze môžu byť potrebné ďalšie opatrenia.

               Európska rada (článok 50) 13. decembra 2018 zopakovala svoju výzvu, aby sa na všetkých úrovniach zintenzívnili prípravy na dôsledky vystúpenia Spojeného kráľovstva, a to s ohľadom na všetky možné scenáre.

               Dohovor NEAFC sa v súčasnosti uplatňuje na Spojené kráľovstvo preto, že Únia je zmluvnou stranou tohto dohovoru. Toto uplatňovanie sa skončí v deň, keď sa na Spojené kráľovstvo prestane uplatňovať dohovor NEAFC ako na členský štát Únie.

               Hlavným cieľom dohovoru NEAFC je „podporovať ochranu a optimálne využívanie rybolovných zdrojov v severovýchodnom Atlantiku v rámci vhodnom pre režim rozšírenej právomoci pobrežného štátu nad rybolovom a zároveň podporovať medzinárodnú spoluprácu a konzultácie v súvislosti s týmito zdrojmi“. Dohovor NEAFC nadobudol platnosť 17. marca 1982. Spojené kráľovstvo je depozitárom dohovoru NEAFC.

               Dohovorom NEAFC z roku 1982 sa nahradil pôvodný Dohovor o rybolove v severovýchodnom Atlantiku z roku 1959, a to v dôsledku vystúpenia členských štátov Európskej únie ako jednotlivých členov z organizácie NEAFC v roku 1963 a rozšírenia rybolovnej oblasti na 200 míľ v roku 1977. Dohovorom NEAFC z roku 1959 sa zase nahradil Dohovor z roku 1946 o regulácii sietí a rybárskych sietí a veľkosti rýb.

               Dohovor NEAFC z roku 1982 bol zmenený v roku 2004 (doplnili sa postupy urovnávania sporov) a 2006 (dohovor NEAFC sa zosúladil s vývojom v oblasti medzinárodného práva a medzinárodných nástrojov). Zmeny z rokov 2004 a 2006 neprešli celým procesom ratifikácie vo všetkých zmluvných stranách. V „Londýnskej deklarácii“ z roku 2006 sa zmluvné strany dohodli, že zmeny budú až do ukončenia ratifikácie uplatňovať na dobrovoľnom základe.

               Na účely dohovoru NEAFC zriadili zmluvné strany Komisiu pre rybolov v severovýchodnom Atlantiku („komisia NEAFC“). Komisia NEAFC má právnu subjektivitu a vo svojich vzťahoch s inými medzinárodnými organizáciami a v teritóriách zmluvných strán má takú právnu spôsobilosť, ktorá môže byť potrebná na výkon jej činnosti a na dosiahnutie jej cieľov.

               Zmluvných strán je päť, pričom všetky sú pobrežnými štátmi v oblasti dohovoru NEAFC: Európska únia (EÚ), Dánsko (pokiaľ ide o Faerské ostrovy a Grónsko), Island, Nórsko a Ruská federácia. Vlajkovým štátom, ktoré majú skutočný záujem o rybolov v severovýchodnom Atlantiku, sa môže udeliť štatút spolupracujúcej nezmluvnej strany, ktorý im umožní, aby oprávnili plavidlá plaviace sa pod ich vlajkou na činnosť v oblasti dohovoru NEAFC, pričom musia súhlasiť s presadzovaním opatrení komisie NEAFC. V súčasnosti existuje šesť spolupracujúcich nezmluvných strán: Bahamy, Kanada, Curaçao, Libéria, Panama a Nový Zéland.

               Európska únia je zmluvnou stranou dohovoru NEAFC
                  2
               , pretože jeho predmet úpravy patrí do rozsahu pôsobnosti spoločnej rybárskej politiky, v ktorej má Únia výlučnú právomoc. Na členské štáty sa dohovor NEAFC vzťahuje v súlade s právom Únie.

               Komisia NEAFC je tou organizáciou, ktorá má právomoc prijímať odporúčania na riadiace opatrenia týkajúce sa rybolovu mimo oblastí, ktoré patria do rybolovnej právomoci zmluvných strán (regulačná oblasť), a v oblastiach, ktoré patria do rybolovnej právomoci zmluvných strán, ak o to príslušná zmluvná strana požiada. Prijaté odporúčania sú pre zmluvné strany záväzné, pokiaľ niektorá zo zmluvných strán včas nepredloží námietku voči odporúčaniu.

               Spojené kráľovstvo predložilo 8. januára 2019 žiadosť o pristúpenie k dohovoru NEAFC ako zmluvná strana. V ten istý deň depozitár oznámil túto skutočnosť Európskej komisii.

               Podľa dohovoru NEAFC môže ktorýkoľvek štát (okrem členského štátu Európskej únie) kedykoľvek pristúpiť k dohovoru za predpokladu, že žiadosť o pristúpenie tohto štátu schvália tri štvrtiny všetkých zmluvných strán. Žiadosť sa schváli, ak do 90 dní odo dňa oznámenia tejto žiadosti tri štvrtiny zmluvných strán oznámia depozitárovi svoj súhlas s danou žiadosťou
                  3
               . Depozitár oznámi štátu žiadajúcemu o pristúpenie a všetkým zmluvným stranám, či žiadosť bola schválená. Pristúpenie sa uskutoční na základe uloženia listiny o pristúpení u depozitára a účinnosť nadobudne odo dňa jej uloženia.

               Spojené kráľovstvo objasnilo, že svoju žiadosť predložilo ako súčasť krízového plánovania pre prípad, že nebude existovať dohoda o vystúpení, a že v opačnom prípade sa zdrží pristúpenia k dohovoru NEAFC dovtedy, kým na to nenastane vhodný čas počas prechodného obdobia v súlade s dohodou o vystúpení.

               3.Pozícia, ktorá sa má zaujať v mene Únie

               Toto rozhodnutie Rady by malo Komisii umožniť, aby v mene Únie schválila pristúpenie Spojeného kráľovstva k dohovoru NEAFC, pričom zohľadní túto podmienku: vzhľadom na súčasnú neistotu v súvislosti s dátumom a podmienkami vystúpenia Spojeného kráľovstva z Únie by sa súhlas Únie mal oznámiť depozitárovi NEAFC, len ak sa vystúpenie uskutoční bez dohody o vystúpení do uplynutia lehoty na oznámenie uvedenej v článku 20 ods. 4 dohovoru NEAFC.

               Základným cieľom spoločnej rybárskej politiky, ako sa uvádza v nariadení Európskeho parlamentu a Rady (EÚ) č. 1380/2013
                  4

               , je „zabezpečiť, aby rybolovné činnosti boli udržateľné z environmentálneho, hospodárskeho a sociálneho hľadiska, boli riadené spôsobom, ktorý je v súlade s cieľmi dosiahnutia hospodárskeho a sociálneho prínosu a prínosu v oblasti zamestnanosti a s cieľom obnovy a zachovania populácií rýb nad úrovňami, pri ktorých možno získať maximálny udržateľný výnos, a aby prispievali k dostupnosti dodávok potravín“.

               Je v záujme Únie, aby Spojené kráľovstvo spolupracovalo v oblasti riadenia populácií spoločného záujmu v plnom súlade s ustanoveniami Dohovoru Organizácie Spojených národov o morskom práve z 10. decembra 1982 („dohovor UNCLOS“) a Dohody Organizácie Spojených národov o uplatňovaní ustanovení Dohovoru Organizácie Spojených národov o morskom práve z 10. decembra 1982 o ochrane a využívaní transzonálnych populácií rýb a populácií rýb migrujúcich na veľké vzdialenosti zo 4. augusta 1995 („dohoda UNFSA“) alebo akejkoľvek inej medzinárodnej dohody či normy medzinárodného práva.

               Podľa článkov 56, 63 a 116 dohovoru UNCLOS má Spojené kráľovstvo legitímne rybolovné záujmy v oblasti dohovoru NEAFC (na šírom mori) a ako pobrežný štát len v tom rozsahu, v akom vody vo výhradnej hospodárskej zóne Spojeného kráľovstva patria do oblasti dohovoru NEAFC.

               Ako sa uvádza v článku 63 ods. 2 dohovoru UNCLOS a v článku 8 dohody UNFSA, ak sa tá istá populácia alebo populácie pridružených druhov vyskytujú tak vo výhradnej hospodárskej zóne, ako aj v oblasti, ktorá sa nachádza za danou zónou a v jej blízkosti, pobrežný štát a štáty loviace takéto populácie rýb v priľahlej oblasti musia spolupracovať, aby sa dohodli na opatreniach potrebných na zachovanie týchto populácií v priľahlej oblasti. Táto spolupráca sa môže zriadiť v rámci regionálnych rybárskych organizácií alebo, ak regionálne rybárske organizácie nemajú právomoc v súvislosti s príslušnou populáciou, prostredníctvom ad hoc dohôd medzi krajinami, ktoré majú záujem na danom rybolove.

               Pristúpenie Spojeného kráľovstva k dohovoru NEAFC umožní Spojenému kráľovstvu spolupracovať na potrebných opatreniach na riadenie rybolovu s náležitým ohľadom na práva, záujmy a povinnosti ostatných krajín a Európskej únie a zabezpečiť, aby sa rybolovné činnosti vykonávali bez toho, aby dochádzalo k neudržateľnému využívaniu populácií rýb.

               Vzhľadom na legitímne rybolovné záujmy Spojeného kráľovstva v oblasti dohovoru NEAFC, na povinnosť Spojeného kráľovstva spolupracovať na potrebných opatreniach na riadenie rybolovu a na potrebu zabezpečiť záväzný charakter odporúčaní komisie NEAFC po pristúpení Spojeného kráľovstva Komisia odporúča, aby sa žiadosť Spojeného kráľovstva schválila, pričom sa musia zohľadniť podmienky, za ktorých Spojené kráľovstvo vystúpi z Únie.

               Ak Spojené kráľovstvo vystúpi z Únie bez dohody o vystúpení do uplynutia lehoty na schválenie žiadosti o pristúpenie k dohovoru NEAFC, navrhuje sa, aby Komisia bola oprávnená informovať depozitára dohovoru NEAFC o pozícii Únie v prospech pristúpenia Spojeného kráľovstva.

               Ak Spojené kráľovstvo vystúpi z Únie v zmysle podmienok dohody o vystúpení a súvisiaceho prechodného obdobia, Únia po podpise dohody o vystúpení oznámi svojim medzinárodným partnerom, ako aj ostatným zmluvným stranám dohovoru NEAFC, že počas tohto prechodného obdobia sa má Spojené kráľovstvo na účely medzinárodných dohôd, ktorých je Únia zmluvnou stranou, považovať za členský štát. Spojené kráľovstvo by následne muselo v súlade s podmienkami dohody o vystúpení opätovne predložiť svoju žiadosť o pristúpenie k dohovoru NEAFC.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  5
               .

               4.1.2.Uplatnenie na tento prípad

               Ktorýkoľvek štát môže kedykoľvek pristúpiť k dohovoru NEAFC. Žiadosť sa schváli, ak do 90 dní odo dňa, keď depozitár oznámi prijatie tejto žiadosti, tri štvrtiny všetkých zmluvných strán depozitárovi oznámia svoj súhlas s danou žiadosťou. Depozitár oznámi štátu žiadajúcemu o pristúpenie a všetkým zmluvným stranám, či žiadosť bola schválená.

               Pristúpenie sa uskutoční na základe uloženia listiny o pristúpení u depozitára a účinnosť nadobudne odo dňa jej uloženia. Depozitár informuje všetkých signatárov a všetky pristupujúce strany o všetkých uložených ratifikačných listinách, listinách o prijatí, schválení alebo pristúpení, a oznámi signatárom dátum a zmluvné strany, pre ktoré tento dohovor nadobúda platnosť.

               Po tom, ako pristúpenie Spojeného kráľovstva k dohovoru NEAFC nadobudne účinnosť, bude toto pristúpenie záväzné podľa medzinárodného práva v súlade s článkom 24 dohovoru NEAFC a bude môcť rozhodujúcim spôsobom ovplyvniť obsah právnych predpisov EÚ.

               Pripravovaným aktom sa nedopĺňa ani nemení inštitucionálny rámec dohovoru NEAFC. Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje viacero cieľov alebo obsahuje viacero zložiek a ak jeden z uvedených cieľov alebo jednu z uvedených zložiek možno určiť ako hlavnú, zatiaľ čo ostatné ciele alebo ostatné zložky sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej rybárskej politiky.

               Hmotnoprávnym základom navrhovaného rozhodnutia je preto článok 43 ZFEÚ.

               4.3.Záver

               Právnym základom navrhovaného rozhodnutia by mal byť článok 43 ZFEÚ v spojení s článkom 218 ods. 9 ZFEÚ.

               2019/0081 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v rámci Dohovoru o budúcej viacstrannej spolupráci pri rybolove v severovýchodnom Atlantiku, pokiaľ ide o žiadosť o pristúpenie k tomuto dohovoru, ktorú predložilo Spojené kráľovstvo

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohovor o budúcej viacstrannej spolupráci pri rybolove v severovýchodnom Atlantiku
                  6
                (ďalej len „dohovor NEAFC“) bol schválený rozhodnutím Rady 81/608/EHS
                  7
                a nadobudol platnosť 17. marca 1982.

               (2)Spojené kráľovstvo 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii. Zmluvy sa prestanú vzťahovať na Spojené kráľovstvo odo dňa nadobudnutia platnosti dohody o vystúpení alebo v prípade, ak sa tak nestane, dva roky po uvedenom oznámení, a to 30. marca 2019, pokiaľ Európska rada po dohode so Spojeným kráľovstvom jednomyseľne nerozhodne o predĺžení tejto lehoty.

               (3)Spojené kráľovstvo až do svojho vystúpenia z Únie zostáva členským štátom, ktorý požíva všetky práva a je viazaný všetkými povinnosťami na základe zmlúv vrátane dodržiavania zásady lojálnej spolupráce.

               (4)Európska rada vo svojich usmerneniach z 29. apríla 2017 uznala potrebu zohľadniť v medzinárodnom kontexte špecifiká Spojeného kráľovstva ako vystupujúceho členského štátu, a to za predpokladu, že kým bude Spojené kráľovstvo stále členom Únie, bude si plniť svoje povinnosti a zostane verné jej záujmom.

               (5)Dohoda o vystúpení obsahuje dojednania týkajúce sa uplatňovania ustanovení práva Únie na Spojené kráľovstvo a v Spojenom kráľovstve po dni, keď sa naň prestanú uplatňovať zmluvy („prechodné obdobie“). Ak uvedená dohoda nadobudne platnosť, právo Únie vrátane medzinárodných dohôd, ktorých zmluvnou stranou je Únia, sa bude naďalej uplatňovať na Spojené kráľovstvo a v Spojenom kráľovstve počas prechodného obdobia v súlade s uvedenou dohodou a prestane sa uplatňovať na konci uvedeného obdobia.

               (6)Dohovor NEAFC sa v súčasnosti vzťahuje na Spojené kráľovstvo preto, že Únia je zmluvnou stranou tohto dohovoru, pričom v článku 20 ods. 4 dohovoru NEAFC sa vylučuje pristúpenie členských štátov Únie.

               (7)Podľa článku 20 ods. 4 dohovoru NEAFC môže ktorýkoľvek štát pristúpiť k dohovoru NEAFC za predpokladu, že žiadosť o pristúpenie daného štátu schvália tri štvrtiny všetkých zmluvných strán dohovoru do 90 dní odo dňa oznámenia o prijatí tejto žiadosti depozitárom.

               (8)Spojené kráľovstvo predložilo 8. januára 2019 žiadosť o pristúpenie k dohovoru NEAFC ako zmluvná strana pre prípad, že do dňa, keď sa naň prestanú uplatňovať zmluvy, nebude existovať dohoda o vystúpení.

               (9)Podľa článkov 56, 63 a 116 Dohovoru Organizácie Spojených národov o morskom práve (dohovor UNCLOS)
                  8
                má Spojené kráľovstvo legitímne rybolovné záujmy v oblasti dohovoru NEAFC (na šírom mori) a ako pobrežný štát len v tom rozsahu, v akom vody vo výhradnej hospodárskej zóne Spojeného kráľovstva patria do oblasti dohovoru NEAFC.

               (10)S cieľom predchádzať neudržateľnému rybolovu je v záujme Únie, aby Spojené kráľovstvo spolupracovalo v oblasti riadenia populácií spoločného záujmu v plnom súlade s ustanoveniami dohovoru UNCLOS a Dohody Organizácie Spojených národov o uplatňovaní ustanovení Dohovoru Organizácie Spojených národov o morskom práve z 10. decembra 1982 o ochrane a využívaní transzonálnych populácií rýb a populácií rýb migrujúcich na veľké vzdialenosti zo 4. augusta 1995 („dohoda UNFSA“)
                  9
                alebo akejkoľvek inej medzinárodnej dohody či normy medzinárodného práva.

               (11)Ako sa uvádza v článku 63 ods. 2 dohovoru UNCLOS a v článku 8 dohody UNFSA, ak sa tá istá populácia alebo populácie pridružených druhov vyskytujú tak vo výhradnej hospodárskej zóne, ako aj v oblasti, ktorá sa nachádza za danou zónou a v jej blízkosti, pobrežný štát a štáty loviace takéto populácie rýb v priľahlej oblasti musia spolupracovať, aby sa dohodli na opatreniach potrebných na zachovanie týchto populácií v priľahlej oblasti. Takáto spolupráca sa môže zriadiť v rámci regionálnych rybárskych organizácií alebo, ak takéto regionálne rybárske organizácie nemajú právomoc v súvislosti s príslušnou populáciou, prostredníctvom ad hoc dohôd medzi krajinami, ktoré majú záujem na danom rybolove.

               (12)Pristúpenie Spojeného kráľovstva k dohovoru NEAFC umožní Spojenému kráľovstvu spolupracovať na potrebných opatreniach na riadenie rybolovu s náležitým ohľadom na práva, záujmy a povinnosti ostatných krajín a Únie s cieľom zabezpečiť, aby sa rybolovné činnosti vykonávali tak, aby dochádzalo k udržateľnému využívaniu príslušnej populácie, resp. príslušných populácií.

               (13)Je preto v záujme Únie schváliť žiadosť o pristúpenie k dohovoru NEAFC, ktorú predložilo Spojené kráľovstvo, ak sa vystúpenie Spojeného kráľovstva z Únie uskutoční bez dohody o vystúpení do uplynutia lehoty na oznámenie uvedenej v článku 20 ods. 4 dohovoru NEAFC,

               PRIJALA TOTO ROZHODNUTIE:

               Článok 1

               1.
                     Pozícia, ktorá sa má v mene Únie zaujať v rámci Dohovoru o budúcej viacstrannej spolupráci pri rybolove v severovýchodnom Atlantiku (ďalej len „dohovor NEAFC“), je schváliť žiadosť Spojeného kráľovstva o jeho pristúpenie k dohovoru NEAFC.

               2.
                     Komisia je oprávnená oznámiť depozitárovi dohovoru NEAFC pozíciu Únie, len ak sa vystúpenie Spojeného kráľovstva z Únie uskutoční bez dohody o vystúpení do uplynutia lehoty na oznámenie uvedenej v článku 20 ods. 4 dohovoru NEAFC.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Pozri rozhodnutie Rady (EÚ) 2019/274 z 11. januára 2019 o podpise, v mene Európskej únie a Európskeho spoločenstva pre atómovú energiu, Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 471, 19.2.2019, s. 1).

                     (2)

                        Ú. v. ES L 227, 12.8.1981, s. 21.

                     (3)

                        Pokiaľ ide o žiadosť Spojeného kráľovstva predloženú 8. januára 2019, lehota 90 dní uplynie 8. apríla 2019.

                     (4)

                        Ú. v. EÚ L 354, 28.12.2013, s. 22.

                     (5)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (6)

                        Ú. v. ES L 227, 12.8.1981, s. 22.

                     (7)

                        Rozhodnutie Rady 81/608/EHS z 13. júla 1981 o uzatvorení Dohovoru o budúcej multilaterálnej spolupráci pri rybolove v severovýchodnom Atlantiku (Ú. v. ES L 227, 12.8.1981, s. 21).

                     (8)

                        Ú. v. ES L 179, 23.6.1998, s. 3.

                     (9)

                        Ú. v. ES L 189, 3.7.1998, s. 14.


               EURÓPSKA KOMISIA
            V Bruseli28. 3. 2019
            COM(2019) 159 final
            2019/0087(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie vo Výbore Medzinárodnej námornej organizácie pre ochranu morského prostredia a Výbore Medzinárodnej námornej organizácie pre námornú bezpečnosť, pokiaľ ide o prijatie zmien prílohy II k Medzinárodnému dohovoru o zabránení znečisťovaniu z lodí, zmien Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov z roku 2011, zmien Medzinárodného kódexu pre záchranné prostriedky, zmien vo formulároch C, E a P dodatku k Medzinárodnému dohovoru o bezpečnosti ľudského života na mori a zmien Medzinárodného kódexu bezpečnosti pre lode používajúce plyny alebo iné palivá s nízkou teplotou vzplanutia

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Únie na 74. zasadnutí Výboru Medzinárodnej námornej organizácie pre ochranu morského prostredia (MEPC 74), ktoré sa uskutoční v Londýne 13. – 17. mája 2019, a na 101. zasadnutí Výboru Medzinárodnej námornej organizácie pre námornú bezpečnosť (MSC 101), ktoré sa uskutoční v Londýne 5. – 14. júna 2019, v súvislosti s plánovaným prijatím zmien prílohy II k dohovoru MARPOL týkajúcich sa zvyškov nákladu a odpadu z čistenia nádrží s perzistentnými plávajúcimi výrobkami s vysokou viskozitou a/alebo vysokou teplotou topenia, zmien Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov z roku 2011 (kódex ESP), zmien bodu 6.1.1.3

               Medzinárodného kódexu pre záchranné prostriedky (kódex LSA), zmien bodu 4.4.8.1 kódexu LSA, zmien v Záznamoch o vybavení (formuláre C, E a P dodatku k dohovoru SOLAS) a zmien častí A a A-1 Medzinárodného kódexu bezpečnosti pre lode používajúce plyny alebo iné palivá s nízkou teplotou vzplanutia (kódex IGF).

               2.Kontext návrhu

               2.1.Dohovor o Medzinárodnej námornej organizácii (IMO)

               Dohovorom o Medzinárodnej námornej organizácii (IMO) sa zriaďuje IMO, ktorej účelom je poskytnúť fórum pre spoluprácu medzi vládami v oblasti vládnej regulácie a postupov týkajúcich sa rôznych technických záležitostí, ktoré majú vplyv na lodnú dopravu využívanú v medzinárodnom obchode, a podporovať všeobecné prijímanie najprísnejších možných noriem v oblasti námornej bezpečnosti, efektívnosti plavby a prevencie a kontroly znečisťovania morí plavidlami za súčasnej podpory rovnakých podmienok, ako aj riešiť súvisiace administratívne a právne záležitosti.

               Dohovor nadobudol platnosť 17. marca 1958.

               Všetky členské štáty sú zmluvnými stranami dohovoru.

               Všetky členské štáty sú zmluvnými stranami Medzinárodného dohovoru o zabránení znečisťovaniu z lodí (ďalej len „dohovor MARPOL“) z roku 1973, ktorý nadobudol platnosť 2. októbra 1983. Únia nie je zmluvnou stranou dohovoru MARPOL.

               Všetky členské štáty sú zmluvnými stranami Medzinárodného dohovoru o bezpečnosti ľudského života na mori (ďalej len „dohovor SOLAS“) z roku 1974, ktorý nadobudol platnosť 25. mája 1980. Únia nie je zmluvnou stranou dohovoru SOLAS.

               Medzinárodný kódex programu rozšírených inšpekcií v rámci prehliadok lodí na hromadný náklad a ropných tankerov z roku 2011 (ďalej len „kódex ESP“) obsahuje požiadavky na program rozšírených inšpekcií v rámci prehliadok lodí na hromadný náklad s jednoduchým trupom a dvojitým trupom a ropných tankerov s jednoduchým trupom a dvojitým trupom v súlade s ustanoveniami pravidla XI-1/2 dohovoru SOLAS.

               Medzinárodný kódex pre záchranné prostriedky (kódex LSA) obsahuje požiadavky medzinárodných noriem pre záchranné prostriedky, na ktoré sa vzťahuje kapitola III dohovoru SOLAS, vrátane osobných záchranných prostriedkov, vizuálnych pomôcok, záchranných pravidiel, záchranných člnov, prostriedkov na spustenie a nalodenie, systémov evakuácie z lode, lanového vrhacieho vybavenia a všeobecných poplachových systémov a systémov miestneho rozhlasu.

               Účelom Medzinárodného kódexu bezpečnosti pre lode používajúce plyny alebo iné palivá s nízkou teplotou vzplanutia (Kódex IGF) je poskytnúť medzinárodnú normu pre lode, ktoré ako palivo používajú plyn alebo kvapalinu s nízkou teplotou vzplanutia. Kódex sa zaoberá všetkými oblasťami, ktoré si vyžadujú osobitnú pozornosť na používanie plynu alebo kvapalín s nízkou teplotou vzplanutia ako paliva, a stanovujú sa v ňom kritériá pre usporiadanie a montáž strojov na pohon a pomocné účely používajúcich zemný plyn ako paliva, ktoré budú mať rovnocennú úroveň integrity, pokiaľ ide o bezpečnosť a spoľahlivosť, v porovnaní s úrovňou, ktorú je možné dosiahnuť s novými a porovnateľnými hlavnými a pomocnými strojmi na konvenčné naftové palivo.

               2.2.Medzinárodná námorná organizácia

               Medzinárodná námorná organizácia (IMO) je špecializovanou agentúrou Organizácie Spojených národov, ktorá je zodpovedná za bezpečnosť a bezpečnostnú ochranu lodnej dopravy a prevenciu znečisťovania morí plavidlami. Ide o orgán s celosvetovou pôsobnosťou, ktorý stanovuje normy v oblasti bezpečnosti, bezpečnostnej ochrany a environmentálneho správania medzinárodnej lodnej dopravy. Jej hlavnou úlohou je vytvoriť regulačný rámec pre odvetvie lodnej dopravy, ktorý je spravodlivý a účinný, všeobecne prijímaný a všeobecne uplatňovaný.

               Členstvo v organizácii je otvorené pre všetky štáty a všetky členské štáty EÚ sú jej členmi. Európska komisia má v IMO štatút pozorovateľa od roku 1974 na základe dohody o súčinnosti a spolupráci medzi Medzivládnou námornou konzultačnou organizáciou (IMCO)
                  1
                a Komisiou Európskych spoločenstiev v otázkach spoločného záujmu zmluvných strán.

               Výbor IMO pre ochranu morského prostredia pozostáva zo všetkých členov IMO a zasadá aspoň raz ročne. Zaoberá sa environmentálnymi otázkami spadajúcimi do rozsahu pôsobnosti organizácie a týkajúcimi sa kontroly a prevencie znečisťovania mora z lodí, na ktoré sa vzťahuje dohovor MARPOL, vrátane ropy, chemikálií prevážaných vo veľkom, odpadových vôd, odpadu a emisií z lodí a tiež látok znečisťujúcich ovzdušie a emisií skleníkových plynov. K ďalším otázkam patria riadenie záťažovej vody, antivegetatívne systémy, recyklácia lodí, príprava a reakcia na znečistenie a identifikácia osobitných oblastí a zvlášť citlivých morských oblastí.

               Výbor IMO pre ochranu morského prostredia poskytuje strojové zariadenia na plnenie akýchkoľvek povinností, ktoré mu boli uložené na základe dohovoru o IMO, zhromaždením IMO alebo Radou IMO, alebo akejkoľvek povinnosti v uvedenom rozsahu pôsobnosti, ktorá mu môže byť uložená na základe alebo podľa akéhokoľvek iného medzinárodného nástroja a ktorú prijme IMO. Rozhodnutia Výboru pre ochranu morského prostredia a jeho pomocných orgánov sa prijímajú väčšinou členov.

               Výbor IMO pre námornú bezpečnosť tiež pozostáva zo všetkých členov IMO a zasadá aspoň raz ročne. Skúma všetky záležitosti, ktoré spadajú do rozsahu pôsobnosti organizácie a týkajú sa navigačných pomôcok, stavby a vybavenia plavidiel, obsadenia posádkou z hľadiska bezpečnosti, pravidiel pre zabránenie zrážkam, manipulácie s nebezpečným nákladom, postupov a požiadaviek v oblasti námornej bezpečnosti, hydrografických informácií, lodných denníkov a navigačných záznamov, vyšetrovania námorných nehôd, záchranných operácií a akýchkoľvek iných záležitostí, ktoré majú priamy vplyv na námornú bezpečnosť.

               Výbor IMO pre námornú bezpečnosť poskytuje strojové zariadenia na plnenie akýchkoľvek povinností, ktoré mu boli uložené na základe dohovoru o IMO, zhromaždením IMO alebo Radou IMO, alebo akejkoľvek povinnosti v uvedenom rozsahu pôsobnosti, ktorá mu môže byť uložená na základe alebo podľa akéhokoľvek iného medzinárodného nástroja a ktorú prijme IMO. Rozhodnutia Výboru pre námornú bezpečnosť a jeho pomocných orgánov sa prijímajú väčšinou členov.

               2.3.Plánovaný akt Výboru IMO pre ochranu morského prostredia

               Výbor pre ochranu morského prostredia má 13. – 17. mája 2019 na svojom 74. zasadnutí (MEPC 74) prijať zmeny prílohy II k dohovoru MARPOL týkajúce sa zvyškov nákladu a odpadu z čistenia nádrží s perzistentnými plávajúcimi výrobkami s vysokou viskozitou a/alebo vysokou teplotou topenia s cieľom znížiť ich vplyv na životné prostredie. Účelom plánovaných zmien prílohy II k dohovoru MARPOL je riešiť značné znečistenie spôsobené napr. vypúšťaním parafínového vosku vo vodách pobrežných štátov v Severnom mori a Baltskom mori.

               2.4.Plánovaný akt Výboru IMO pre námornú bezpečnosť

               Výbor pre námornú bezpečnosť má na svojom 101. zasadnutí 5. – 14. júna 2019 (MSC 101) prijať zmeny Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov z roku 2011 (kódex ESP), zmeny Medzinárodného kódexu pre záchranné prostriedky (kódex LSA), zmeny bodu 4.4.8.1 kódexu LSA, zmeny v Záznamoch o vybavení (formuláre C, E a P dodatku k dohovoru SOLAS) a zmeny častí A a A-1 Medzinárodného kódexu bezpečnosti pre lode používajúce plyny alebo iné palivá s nízkou teplotou vzplanutia (kódex IGF).

               2.4.1.Účelom plánovaných zmien kódexu ESP je zahrnúť redakčné zmeny s určením všetkých povinných požiadaviek a zlepšením tabuliek a formulárov. Týmito zmenami sa navyše zlúčia redakčné zmeny s novými podstatnými požiadavkami s cieľom zaoberať sa poslednými aktualizáciami jednotných požiadaviek (UR) série Z10 Medzinárodného združenia klasifikačných spoločností (IACS). Séria UR Z10 sa zaoberá prehliadkami trupov ropných tankerov, lodí na hromadný náklad, cisternových lodí na prepravu chemikálií, ropných tankerov s dvojitým trupom a lodí na hromadný náklad s dvojitým plášťom. Jednotné požiadavky IACS sú rezolúciami, ktoré prijalo IACS v záležitostiach priamo spojených s osobitnými požiadavkami a postupmi klasifikačných spoločností alebo ktoré sa na ne vzťahujú, a so všeobecnou filozofiou, z ktorej vychádzajú pravidlá a postupy klasifikačných spoločností. S výhradou ratifikácie zo strany riadiaceho orgánu každej členskej spoločnosti IACS sa jednotné požiadavky zahrnú do pravidiel a postupov členských spoločností do jedného roka od schválenia skupinou pre všeobecnú politiku IACS. Jednotné požiadavky sú minimálnymi požiadavkami. Okrem toho je formulácia návrhov zmien zosúladená s nomenklatúrou IMO, aby sa predišlo nejednoznačnosti a nesúladu.

               2.4.2.Účelom navrhovaných zmien kódexu LSA je zaistiť jednotné vykonávanie bodu 6.1.1.3, pokiaľ ide o ručné spúšťanie malých záchranných člnov, ktoré nie sú súčasťou záchranných plavidiel lode.

               2.4.3.Cieľom zmien bodu 4.4.8.1 kódexu LSA je oslobodenie záchranných člnov s dvomi nezávislými pohonnými systémami od požiadavky na vybavenie dostatočným počtom plávajúcich vesiel a súvisiacimi predmetmi (rázsoškové kolíky, vidličky pre veslá alebo ekvivalentné vybavenie), ktoré umožnia pohyb vpred na pokojnom mori. Počas inšpekcií sa zistilo, že na niektoré záchranné člny s dvoma nezávislými pohonnými systémami nie sú vybavené pádlami, veslami alebo akýmkoľvek iným zodpovedajúcim zariadením na ich uchytenie a dospelo sa k záveru, že príslušná požiadavka kódexu LSA a MSC/Circ.980/Add.1 nezohľadňuje záchranné člny konštruované s dvomi nezávislými pohonnými systémami.

               2.4.4.Na MSC 100 bol schválený návrh jednotného výkladu, v ktorom sa uvádza, že „Na záchranný čln vybavený dvomi nezávislými pohonnými systémami, pri ktorom zariadenia pozostávajú z dvoch samostatných motorov, hriadeľových vedení, palivových nádrží, potrubných systémov a akýchkoľvek iných súvisiacich pomocných systémov, sa nemusí uplatňovať bod 4.4.8.1 kódexu LSA. Vo všetkých ostatných aspektoch by mal byť záchranný čln v plnom súlade s bodom 4.4.8 kódexu LSA.“

               Existujúci bod 4.4.8.1 kódexu LSA sa nahrádza s cieľom zosúladiť ho s návrhom jednotného výkladu, ktorý bol schválený na MSC 100.

               2.4.5.Účelom plánovaných zmien v Záznamoch o vybavení (formuláre C, E a P dodatku k SOLAS) je zmena položky 8.1 vo formulároch C, E a P v dodatku k dohovoru SOLAS vložením poznámky pod čiarou, aby bolo uvedené, že nie všetky uvedené ukazovatele sa vzťahujú na všetky lode, a preto sa môžu podľa potreby vymazať. Vo všeobecnosti nie sú na všetkých typoch lodí namontované predmetné ukazovatele (ukazovateľ polohy kormidla, skrutky, nastavenia ťahu, sklonu a režimu prevádzky).

               2.4.6.Navrhované zmeny častí A a A-1 Medzinárodného kódexu bezpečnosti pre lode používajúce plyny alebo iné palivá s nízkou teplotou vzplanutia (kódexu IGF) sú zamerané na zaistenie konzistentnosti uvedeného kódexu, pokiaľ ide o existujúce požiadavky na lode, ktoré ako palivo používajú zemný plyn, a to zavedením potrebných zmien na základe skúseností získaných pri uplatňovaní kódexu.

               3.Pozícia, ktorá sa má prijať v mene Únie

               3.1.Zmeny prílohy II k dohovoru MARPOL, ktoré sa týkajú požiadaviek na vypúšťanie odpadu z čistenia nádrží, ktorý obsahuje perzistentné plávajúce výrobky s vysokou viskozitou

               Na 68. zasadnutí Výboru pre ochranu morského prostredia (MEPC 68), ktoré sa konalo v Londýne 11. – 15. mája 2015, bol schválený nový výstup s názvom „Preskúmanie požiadaviek prílohy II k dohovoru MARPOL, ktoré majú vplyv na zvyšky nákladu a odpad z čistenia nádrží obsahujúci tuhnúce a perzistentné plávajúce výrobky s vysokou viskozitou a súvisiace vymedzenia pojmov a príprava zmien“ na zaradenie do dvojročného programu podvýboru pre prevenciu a boj proti znečisťovaniu, s cieľom dokončenia v roku 2018.

               Návrh zmien prílohy II k dohovoru MARPOL bol dokončený na 5. zasadnutí Podvýboru pre prevenciu a boj proti znečisťovaniu (PPR 5), ktoré sa konalo v Londýne 5. – 9. februára 2018. Návrh zmien prílohy II k dohovoru MARPOL bol schválený na 73. zasadnutí Výboru pre ochranu morského prostredia (MEPC 73), ktoré sa konalo v Londýne 22. – 26. októbra 2018, s úmyslom ich prijatia na 74. zasadnutí (MEPC 74).

               Navrhované zmeny prílohy II k dohovoru MARPOL sú uvedené v prílohe 13 k dokumentu IMO MEPC 73/19. V bode 11.12 správy zo 73. zasadnutia MEPC (MEPC 73/19) sa uvádza, že prijatie týchto zmien je plánované na MEPC 74.

               3.2.Zmeny Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov z roku 2011 (kódex ESP)

               Na 5. zasadnutí podvýboru pre navrhovanie a stavbu lodí (SDC 5), ktoré sa konalo v Londýne 22. – 26. januára 2018, sa znovu pripomenulo, že na 4. zasadnutí podvýboru pre navrhovanie a stavbu lodí (SDC 4), ktoré sa konalo v Londýne 13. – 17. februára 2017, boli Medzinárodné združenie klasifikačných spoločností (IACS) a sekretariát poverené analyzovaním kódexu ESP z roku 2011 s cieľom navrhnúť redakčné zmeny na identifikáciu všetkých povinných požiadaviek, zlepšiť formát tabuliek a formulárov a podať správu o dosiahnutom pokroku na preskúmanie na SDC 5.

               Na SDC 5 sa dohodlo, že všetky hmotnoprávne ustanovenia, ktoré sa v súčasnosti nachádzajú v poznámkach pod čiarou v kódexe ESP z roku 2011, by mali byť zahrnuté do hlavnej časti nového konsolidovaného znenia. Na SDC 5 sa navyše dohodlo, že sa zlepší formát tabuliek a formulárov v kódexe ESP. Napokon sa na SDC 5 dohodlo zlúčiť redakčné zmeny s novými podstatnými zmenami kódexu ESP z roku 2011, ktoré navrhlo IACS a ktoré sa zaoberajú poslednými aktualizáciami jednotných požiadaviek IACS UR série Z10.

               Na SDC 5 sa podporil návrh, aby sa navrhované zmeny kódexu ESP z roku 2011 predložili na schválenie na 99. zasadnutí Výboru pre námornú bezpečnosť (MSC 99), ktoré sa konalo v Londýne 16. – 25. mája 2018, s cieľom následne prijať tieto zmeny na 100. zasadnutí Výboru pre námornú bezpečnosť (MSC 100) a s nadobudnutím platnosti 1. júla 2020.

               Návrh zmien kódexu ESP z roku 2011, ktorý bol vypracovaný na SDC 5 v súlade s postupom vykonávania pravidelných aktualizácií kódexu, bol preskúmaný na MSC 99, a bol schválený s cieľom prijať ho na MSC 100.

               Na zasadnutí MSC 100, ktoré sa konalo v Londýne 3. – 7. decembra 2018, bol preskúmaný návrh zmien, spoločne s navrhovanými úpravami, a bolo konštatované, že formulácia použitá v návrhu zmien nie je v súlade s nomenklatúrou IMO, t. j. v angličtine sa používa „is to/are to“ namiesto „shall“, čo by mohlo mať nepriaznivý vplyv na budúci vývoj predpisov IMO, keďže by to mohlo viesť k nejednoznačnosti a nezrovnalostiam. Okrem toho sa zistilo, že v návrhu zmien kódexu ESP z roku 2011 by sa mal zohľadniť návrh konsolidovanej verzie kódexu ESP, ktorý v súčasnosti pripravuje podvýbor pre navrhovanie a stavbu lodí.

               Na základe diskusie sa na zasadnutí MSC 100 rozhodlo odložiť prijatie návrhu zmien kódexu ESP z roku 2011 s cieľom pripraviť revidovaný súbor návrhov zmien kódexu ESP z roku 2011 s použitím výrazov „shall/should“ namiesto „is to/are to“ podľa potreby, ktorý bude predložený na prijatie na zasadnutí MSC 101.

               Táto položka bola zahrnutá do rozhodnutia Rady (EÚ) 2018/1601
                  2
               . Podľa článku 3 ods. 3 uvedeného rozhodnutia Rady môžu byť bez ďalšieho rozhodnutia Rady schválené menšie zmeny pozície, ktorá sa má prijať v mene Únie v súvislosti s predmetnými zmenami kódexu ESP z roku 2011. Keďže však úpravy zmien kódexu ESP nemožno považovať za malé, je táto položka opäť zahrnutá do tohto návrhu rozhodnutia Rady o pozícii, ktorá sa má v mene Európskej únie prijať v Medzinárodnej námornej organizácii počas 101. zasadnutia Výboru pre námornú bezpečnosť.

               Návrh rezolúcie MSC o zmenách kódexu ESP z roku 2011 je uvedený v prílohe [X] k správe zo 100. zasadnutia MSC [(MSC 100/XX/Add.X)]. V bode [10.20] správy z MSC 100 [(MSC 100/XX)] sa uvádza, že tieto zmeny majú byť prijaté na MSC 101.

               3.3.Zmeny bodu 6.1.1.3 Medzinárodného kódexu pre záchranné prostriedky (kódex LSA)

               Na 96. zasadnutí Výboru pre námornú bezpečnosť (MSC 96), ktoré sa uskutočnilo v Londýne 11. – 20. mája 2016, sa dohodlo, že do dvojročného programu podvýboru na roky 2016 – 2017 a predbežného programu pre SSE 4 s cieľom dokončenia v roku 2017 bude zahrnutý nový výstup týkajúci sa „jednotného vykonávania bodu 6.1.1.3 kódexu LSA“. Výstup je zameraný na prípravu zmien bodu 6.1.1.3 kódexu LSA s cieľom uľahčiť jeho jednotné vykonávanie, a najmä umožniť použitie ručne ovládaných mechanizmov na spúšťanie záchranných člnov, ktoré nie sú jedným zo záchranných plavidiel lode.

               Obavy týkajúce sa rizík, ktoré by zaviedol návrh zmeny kódexu LSA, ak by mala byť povolená fáza spúšťania záchranného člna z miesta uloženia na vodu bez počtu osôb určených ako posádka záchranného člna na palube, ako aj názory týkajúce sa rozsahu uplatňovania zmien boli predmetom diskusie na 4. zasadnutí podvýboru pre lodné systémy a zariadenia (SSE 4), ktoré sa uskutočnilo v Londýne 20. – 24. marca 2017, a na 5. zasadnutí podvýboru pre lodné systémy a zariadenia (SSE 5), ktoré sa uskutočnilo v Londýne 12. – 16. marca 2018.

               Na 100. zasadnutí Výboru pre námornú bezpečnosť (MSC 100), ktoré sa konalo v Londýne 3. – 7. decembra 2018, bol schválený návrh zmien kódexu LSA s cieľom schváliť ich na zasadnutí MSC 101. Bez ohľadu na toto rozhodnutie výbor vyzval 6. zasadnutie podvýboru pre lodné systémy a zariadenia, ktoré sa konalo 4. – 8. marca 2019, aby preskúmal pokračujúce obavy v súvislosti s návrhom zmien, s cieľom poskytnúť usmernenia MSC 101 pred schválením uvedených zmien.

               Návrh zmien bodu 6.1.1.3 kódexu LSA je uvedený v prílohe [x] k správe zo zasadnutia MSC 100 [(MSC 100/xx/Add.x)]. V bode [9.6] správy z MSC 100 [(MSC 100/xx)] sa uvádza, že tieto zmeny majú byť prijaté na MSC 101.

               3.4.Zmeny bodu 4.4.8.1 Kódexu pre záchranné prostriedky

               Únia na piatom zasadnutí podvýboru IMO pre lodné systémy a zariadenia (SSE 5), ktoré sa uskutočnilo v Londýne 12. – 16. marca 2018, úspešne navrhla jednotný výklad bodu 4.4.8.1 Medzinárodného kódexu pre záchranné prostriedky (kódex LSA), ako aj štandardizované formuláre správ o hodnotení a skúšobné protokoly záchranných prostriedkov (bod 4.4.1.2 dokumentu MSC/Circ.980/Add.1). Na MSC 100 bol schválený text návrhu jednotného výkladu, ako aj ďalšie zmeny bodu 4.4.8.1 kódexu LSA zamerané na dosiahnutie súladu medzi požiadavkami kódexu a jednotným výkladom.

               Zmeny bodu 4.4.8.1 Medzinárodného kódexu pre záchranné prostriedky (kódex LSA) sú uvedené v prílohe [x] k správe zo zasadnutia MSC 100 [(MSC 100/xx/Add.x)]. V bode [9.23] správy z MSC 100 [(MSC 100/xx)] sa uvádza, že zmeny kódexu LSA majú byť prijaté na MSC 101.

               3.5.Zmeny v záznamoch o vybavení (formuláre C, E a P dodatku k dohovoru SOLAS)

               Na 100. zasadnutí Výboru pre námornú bezpečnosť (MSC 100), ktoré sa konalo v Londýne 3. – 7. decembra 2018, bolo dohodnuté preskúmanie zmien záznamov o vybavení (formuláre C, E a P dodatku k dohovoru SOLAS) v súlade s tým, že výbory môžu zvážiť menšie opravy/otázky v bode programu „Rôzne“. Na MSC 100 boli navrhované zmeny po preskúmaní schválené s cieľom prijať ich na 101. zasadnutí Výboru pre námornú bezpečnosť (MSC 101).

               Návrh zmien v záznamoch o vybavení (formuláre C, E a P dodatku k dohovoru SOLAS) je uvedený v prílohe [x] k správe zo zasadnutia MSC 100 [(MSC 100/xx/Add.x)]. V bode [9.30] správy z MSC 100 [(MSC 100/xx)] sa uvádza, že tieto zmeny majú byť prijaté na MSC 101.

               3.6.Zmeny častí A a A-1 Medzinárodného kódexu bezpečnosti pre lode používajúce plyny alebo iné palivá s nízkou teplotou vzplanutia (Kódex IGF)

               Na štvrtom zasadnutí podvýboru pre prepravu nákladov a kontajnerov (CCC 4), ktoré sa konalo v Londýne 11. – 15. septembra 2017, bola obnovená činnosť pracovnej skupiny pre tvorbu technických ustanovení pre bezpečnosť lodí využívajúcich palivá s nízkou teplotou vzplanutia, aby pokračovala v práci na návrhu zmien kódexu IGF týkajúcich sa palivových článkov a vypracúvaní návrhov technických predpisov týkajúcich sa bezpečnosti lodí používajúcich ako palivo metyl/etylalkohol. Zasadnutie CCC 4 schválilo návrh zmien častí A a A-1 kódexu IGF súvisiacich so špecifickými požiadavkami na zemný plyn, pripravený pracovnou skupinou, a vyzvalo Výbor pre námornú bezpečnosť, aby na svojom 99. zasadnutí (MSC 99), ktoré sa uskutočnilo v Londýne 16. – 25. mája 2018, schválil zmeny na účel ich prijatia na 100. zasadnutí Výboru pre námornú bezpečnosť (MSC 100).

               Na zasadnutí MSC 99 bol preskúmaný návrh zmien častí A a A-1 Medzinárodného kódexu bezpečnosti pre lode používajúce plyny alebo iné palivá s nízkou teplotou vzplanutia (kódex IGF) spolu s dodatočnými pripomienkami k návrhu zmien vrátane návrhu na zahrnutie alternatívneho riešenia na ochranu pred únikom skvapalneného paliva z potrubia mimo strojovne. Na základe diskusie sa na zasadnutí MSC 99 dohodlo odloženie schválenia návrhu zmien častí A a A-1 kódexu IGF a 5. zasadnutie podvýboru pre prepravu nákladov a kontajnerov (CCC 5), ktoré sa uskutočnilo v Londýne 10. – 14. septembra 2018, bolo poverené, aby prehodnotilo návrh zmeny pravidla 9.5.6 a predložilo správu o výsledku na 100. zasadnutí MSC ako naliehavú záležitosť.

               Na zasadnutí CCC 5 bol preskúmaný návrh na zmenu pravidla 9.5.6 kódexu IGF, a bol vyslovený súhlasil s tým, že nie sú potrebné žiadne ďalšie zmeny pravidla 9.5.6. Zasadnutie CCC 5 preto vyzvalo MSC, aby na svojom 100. zasadnutí, ktoré sa uskutočnilo v Londýne 3. – 7. decembra 2018, ako naliehavú záležitosť schválilo návrh zmien častí A a A-1 kódexu IGF, uvedený v prílohe 1 k dokumentu CCC 4/12, s cieľom následne ho prijať na 101. zasadnutí Výboru pre námornú bezpečnosť (MSC 101).

               MSC 100 vyslovilo súhlas so stanoviskom CCC 5, že nie sú potrebné žiadne ďalšie zmeny pravidla 9.5.6 v súvislosti s alternatívnym riešením na ochranu pred únikom. Názory sa však rozchádzali, pokiaľ ide o potrebu zahrnúť dodatočný text, aby sa zabezpečila uplatniteľnosť požiadaviek na zisťovanie úniku z potrubí so skvapalneným palivom. MSC 100 súhlasilo s textom pripraveným CCC 4 a schválilo zmeny častí A a A-1 kódexu IGF s cieľom prijať ich na zasadnutí MSC 101, pričom poznamenalo, že vo fáze prijímania by sa mohli predložiť ďalšie návrhy.

               Zmeny častí A a A-1 Medzinárodného kódexu bezpečnosti pre lode používajúce plyny alebo iné palivá s nízkou teplotou vzplanutia (Kódex IGF) sú uvedené v prílohe [x] k správe zo zasadnutia MSC 100 [(MSC 100/xx/Add.x)]. V bode [11.5] správy z MSC 100 [(MSC 100/xx)] sa uvádza, že tieto zmeny majú byť prijaté na MSC 101.

               3.7.Relevantné právne predpisy EÚ a kompetencie EÚ

               3.7.1.Zmeny pravidiel prílohy II k dohovoru MARPOL

               Smernica Európskeho parlamentu a Rady 2005/35/ES o znečisťovaní mora z lodí a o zavedení sankcií za porušenia začleňuje medzinárodné normy týkajúce sa znečisťovania mora z lodí do právnych predpisov EÚ a jej cieľom je zabezpečiť, aby osoby zodpovedné za nezákonné vypúšťanie podliehali primeraným sankciám. Znečisťujúce látky v smernici sú definované ako látky, na ktoré sa vzťahujú prílohy I a II k dohovoru MARPOL. Okrem toho sa v smernici 2000/59/ES o prístavných zberných zariadeniach na lodný odpad a zvyšky nákladu vyžaduje, aby členské štáty zabezpečili dostupnosť prístavných zberných zariadení primeraných na uspokojenie potrieb lodí, ktoré bežne používajú ich prístavy, a aby lode pred odchodom odovzdali svoj odpad vrátane zvyškov nákladu do týchto zariadení s konečným cieľom znížiť vypúšťanie odpadu z lodí na mori. Odpad z čistenia nádrží podľa prílohy II sa podľa uvedenej smernice považuje za zvyšky nákladu. V smernici 2000/59/ES sa takisto vyžaduje, aby lode vopred oznámili nasledujúcemu prístavu akýkoľvek odpad a zvyšky nákladu, ktoré chcú odovzdať, a ktoré si ponechajú na palube, ako aj dostupnú skladovaciu kapacitu.

               Preto by zmeny, ktoré sa majú prijať na zasadnutí MSC 101 a ktorými by sa zaviedli zmeny prílohy II k dohovoru MARPOL v súvislosti so zvyškami nákladu a odpadom z čistenia nádrží tvoreným perzistentnými plávajúcimi výrobkami s vysokou viskozitou a/alebo vysokou teplotou topenia, mali vplyv na právne predpisy EÚ uplatňovaním smernice Európskeho parlamentu a Rady 2005/35/ES o znečisťovaní mora z lodí a o zavedení sankcií za porušenia a smernice 2000/59/ES o prístavných zberných zariadeniach na lodný odpad a zvyšky nákladu.

               3.7.2.Zmeny Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov z roku 2011 (kódex ESP)

               Cieľom nariadenia Európskeho parlamentu a Rady (EÚ) č. 530/2012 o urýchlenom zavedení konštrukčných požiadaviek na dvojitý alebo ekvivalentný trup pre ropné tankery s jednoduchým trupom je vytvoriť schému na urýchlené zavádzanie uplatňovania konštrukčných požiadaviek dohovoru MARPOL 73/78, ako sú vymedzené v článku 3 tohto nariadenia, týkajúcich sa dvojitého alebo ekvivalentného trupu pre ropné tankery s jednoduchým trupom a zakázať prepravu ťažkých olejov v ropných tankeroch s jednoduchým trupom smerujúcich do prístavov členských štátov alebo opúšťajúcich tieto prístavy.

               Nariadením (EÚ) č. 530/2012 sa zavádza povinné uplatňovanie schémy posudzovania stavu (CAS) IMO na ropné tankery s jednoduchým trupom staršie než 15 rokov. Podľa článku 5 sa požaduje, aby takéto tankery boli v súlade s CAS, ktorá je ďalej vymedzená v článku 6 ako schéma posudzovania stavu prijatá rezolúciou MEPC 94(46) z 27. apríla 2001 zmenenou rezolúciou MEPC 99(48) z 11. októbra 2002 a rezolúciou MEPC 112(50) zo 4. decembra 2003. V programe rozšírených inšpekcií v rámci prehliadok lodí na hromadný náklad a ropných tankerov alebo v programe rozšírených prehliadok (ďalej len „ESP“) sa špecifikuje, ako sa má toto dôslednejšie posudzovanie vykonávať. Keďže CAS používa ESP ako nástroj na dosiahnutie svojho cieľa, akékoľvek zmeny prehliadok ESP budú priamo a automaticky uplatniteľné prostredníctvom nariadenia (EÚ) č. 530/2012.

               Preto zmeny, ktoré sa majú prijať na 101. zasadnutí MSC a ktorými by sa zaviedli zmeny kódexu ESP, by mali vplyv na právne predpisy EÚ uplatňovaním nariadenia Európskeho parlamentu a Rady (EÚ) č. 530/2012 o urýchlenom zavedení konštrukčných požiadaviek na dvojitý alebo ekvivalentný trup pre ropné tankery s jednoduchým trupom.

               3.7.3.Zmeny bodu 6.1.1.3 Kódexu LSA

               Spúšťacie zariadenia a navijaky sú zahrnuté vo vykonávacom nariadení Komisie (EÚ) 2018/773 z 15. mája 2018 o požiadavkách na konštrukčný návrh, konštrukciu a výkonnosť a o skúšobných normách pre vybavenie námorných lodí, ktorým sa zrušuje vykonávacie nariadenie (EÚ) 2017/306. V uvedenom vykonávacom nariadení sa odkazuje na kódex LSA a na rezolúciu MSC.81(70) v súvislosti s položkami MED/1.21, 1.23, 1.24 a 1.25, pokiaľ ide o spúšťacie zariadenia. Toto vybavenie preto patrí do rozsahu pôsobnosti smernice Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES.

               Preto zmeny, ktoré sa majú prijať na MSC 101 a ktorými by sa zaviedli zmeny kódexu LSA, by mali vplyv na právne predpisy EÚ uplatňovaním smernice 2014/90/EÚ a vykonávacieho nariadenia (EÚ) 2018/778.

               3.7.4.Zmeny bodu 4.4.8.1 Kódexu LSA

               Záchranné člny sú zahrnuté vo vykonávacom nariadení Komisie (EÚ) 2018/773 z 15. mája 2018 o požiadavkách na konštrukčný návrh, konštrukciu a výkonnosť a o skúšobných normách pre vybavenie námorných lodí, ktorým sa zrušuje vykonávacie nariadenie (EÚ) 2017/306. V uvedenom vykonávacom nariadení sa odkazuje na kódex LSA a na rezolúciu MSC/Circular 980 v súvislosti s položkou MED/1.7. Toto vybavenie preto patrí do rozsahu pôsobnosti smernice Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES.

               Preto zmeny, ktoré sa majú prijať na MSC 101 a ktorými by sa zaviedli zmeny kódexu LSA, by mali vplyv na právne predpisy EÚ uplatňovaním smernice 2014/90/EÚ a vykonávacieho nariadenia (EÚ) 2018/778.

               3.7.5.Zmeny v záznamoch o vybavení (formuláre C, E a P dodatku k dohovoru SOLAS)

               Na základe článku 6 ods. 2 písm. a) bod i) smernice 2009/45/ES o bezpečnostných pravidlách a normách pre osobné lode sa dohovor SOLAS, v znení zmien, uplatňuje na osobné lode triedy A.

               Preto by zmeny, ktoré sa majú prijať na 101. zasadnutí MSC a ktorými by sa zaviedli zmeny týkajúce sa záznamov o zariadeniach, mali vplyv na právne predpisy EÚ prostredníctvom uplatňovania smernice 2009/45/ES.

               3.7.6.Zmeny častí A a A-1 Medzinárodného kódexu bezpečnosti pre lode používajúce plyny alebo iné palivá s nízkou teplotou vzplanutia (Kódex IGF)

               Na základe článku 6 ods. 2 písm. a) bod i) smernice 2009/45/ES o bezpečnostných pravidlách a normách pre osobné lode sa dohovor SOLAS, v znení zmien, uplatňuje na osobné lode triedy A. Kódex IGF je povinný pre osobné lode na základe dohovoru SOLAS. Okrem toho sa v smernici Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá vyžaduje, aby členské štáty zabezpečili, že LNG bude k dispozícii v hlavných prístavoch EÚ pre námorné lode od konca roku 2025. Členské štáty EÚ dokončili národné politické rámce pre rozvoj trhu s alternatívnymi palivami a ich infraštruktúry s osobitným zameraním na rôzne podporné opatrenia a iniciatívy na podporu a rozvoj plniacich staníc LNG pre námorné lode.

               Preto zmeny, ktoré sa majú prijať na MSC 101 a ktorými by sa zaviedli zmeny kódexu LSA, by mali vplyv na právne predpisy EÚ uplatňovaním smernice 2009/45/ES a smernice 2014/94/EÚ.

               3.7.7.Kompetencie EÚ

               Zmeny prílohy II k dohovoru MARPOL týkajúce sa zvyškov nákladu a odpadu z čistenia nádrží s perzistentnými plávajúcimi výrobkami s vysokou viskozitou a/alebo vysokou teplotou topenia by mali vplyv na uplatňovanie právnych predpisov EÚ prostredníctvom uplatňovania smernice 2005/35/ES a smernice 2000/59/ES.

               Zmeny kódexu ESP z roku 2011 by mali vplyv na právne predpisy EÚ uplatňovaním nariadenia Európskeho parlamentu a Rady (EÚ) č. 530/2012 o urýchlenom zavedení konštrukčných požiadaviek na dvojitý alebo ekvivalentný trup pre ropné tankery s jednoduchým trupom.

               Zmeny bodu 6.1.1.3 Medzinárodného kódexu pre záchranné prostriedky

               (kódex LSA) by mali vplyv na uplatňovanie právnych predpisov EÚ prostredníctvom uplatňovania smernice 2014/90/EÚ a vykonávacieho nariadenia (EÚ) 2018/778.

               Zmeny jednotného výkladu bodu 4.4.8.1 Medzinárodného kódexu pre záchranné prostriedky (kódex LSA) by mali vplyv na uplatňovanie právnych predpisov EÚ prostredníctvom uplatňovania smernice 2014/90/EÚ a vykonávacieho nariadenia (EÚ) 2018/778.

               Zmeny v Záznamoch o vybavení (formuláre C, E a P dodatku k dohovoru SOLAS) by mali vplyv na právne predpisy EÚ prostredníctvom uplatňovania smernice 2009/45/ES.

               Zmeny častí A a A-1 Medzinárodného kódexu bezpečnosti pre lode používajúce plyny alebo iné palivá s nízkou teplotou vzplanutia (Kódex IGF) by mali vplyv na právne predpisy EÚ prostredníctvom uplatňovania smernice 2009/45/ES a smernice 2014/94/EÚ.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  3
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  4
               .

               4.1.2.Uplatnenie na tento prípad

               Výbor IMO pre ochranu morského prostredia a Výbor IMO pre námornú bezpečnosť sú orgány zriadené dohodou, a to dohovorom o Medzinárodnej námornej organizácii.

               Akty, ktoré majú Výbor IMO pre ochranu morského prostredia a Výbor IMO pre námornú bezpečnosť prijať, sú akty s právnymi účinkami. Pripravované akty môžu zásadne ovplyvniť obsah týchto právnych predpisov EÚ:

               –Smernica Európskeho parlamentu a Rady 2005/35/ES o znečisťovaní mora z lodí a o zavedení sankcií za porušenia a smernica 2000/59/ES o prístavných zberných zariadeniach na lodný odpad a zvyšky nákladu. Dôvodom je, že znečisťujúce látky sú vymedzené v smernici 2005/35/ES ako látky, na ktoré sa vzťahujú prílohy I a II k dohovoru MARPOL. Okrem toho sa v smernici 2000/59/EÚ od členských štátov vyžaduje, aby zabezpečili dostupnosť prístavných zberných zariadení primerane k potrebám lodí, ktoré normálne používajú ich prístavy, s konečným cieľom znížiť vypúšťanie lodného odpadu a zvyškov nákladu do mora, a tým zvýšiť ochranu morského prostredia.

               –Nariadenie Európskeho parlamentu a Rady (EÚ) č. 530/2012 o urýchlenom zavedení konštrukčných požiadaviek na dvojitý alebo ekvivalentný trup pre ropné tankery s jednoduchým trupom. Dôvodom je, že v nariadení (EÚ) č. 530/2012 sa vyžaduje uplatnenie schémy posudzovania stavu (CAS) IMO a CAS využíva program rozšírených inšpekcií (ESP) ako nástroj na dosiahnutie svojho cieľa.

               –Vykonávacie nariadenie Komisie (EÚ) 2018/773 z 15. mája 2018 o požiadavkách na konštrukčný návrh, konštrukciu a výkonnosť a o skúšobných normách pre vybavenie námorných lodí, ktorým sa zrušuje vykonávacie nariadenie (EÚ) 2017/306 a smernica Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES. Dôvodom je, že vo vykonávacom nariadení (EÚ) 2018/773 sa uvádza odkaz na kódex LSA, pokiaľ ide o spúšťacie zariadenia, a preto tento typ zariadenia patrí do rozsahu pôsobnosti smernice 2014/90/EÚ.

               –Smernica Európskeho parlamentu a Rady 2009/45/ES o bezpečnostných pravidlách a normách pre osobné lode. Dôvodom je, že v smernici 2009/45/ES sa stanovuje, že osobné lode triedy A musia byť úplne v súlade s požiadavkami dohovoru SOLAS v znení zmien.

               –Smernica Európskeho parlamentu a Rady 2009/45/ES o bezpečnostných pravidlách a normách pre osobné lode spoločne so smernicou Európskeho parlamentu a Rady 2014/94/EÚ z o zavádzaní infraštruktúry pre alternatívne palivá. Dôvodom je, že v smernici 2009/45/ES sa stanovuje, že osobné lode triedy A musia byť úplne v súlade s požiadavkami dohovoru SOLAS v znení zmien, a v smernici 2014/94/EÚ sa vyžaduje, aby členské štáty zabezpečili, že LNG bude k dispozícii v hlavných prístavoch EÚ pre námorné lode od konca roku 2025.

               Plánované akty nedopĺňajú ani nemenia inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu plánovaného aktu, v súvislosti s ktorým sa prijíma pozícia v mene Únie. Ak plánovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavný cieľ alebo hlavnú zložku, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo hlavná alebo prevažujúca zložka.

               4.2.2.Uplatnenie na tento prípad

               Hlavný cieľ a obsah plánovaného aktu sa týkajú námornej dopravy. Hmotnoprávnym základom navrhovaného rozhodnutia je preto článok 100 ods. 2 ZFEÚ.

               4.3.Záver

               Právnym základom navrhovaného rozhodnutia by mal byť článok 100 ods. 2 ZFEÚ v spojení s článkom 218 ods. 9 ZFEÚ.

               2019/0087 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie vo Výbore Medzinárodnej námornej organizácie pre ochranu morského prostredia a Výbore Medzinárodnej námornej organizácie pre námornú bezpečnosť, pokiaľ ide o prijatie zmien prílohy II k Medzinárodnému dohovoru o zabránení znečisťovaniu z lodí, zmien Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov z roku 2011, zmien Medzinárodného kódexu pre záchranné prostriedky, zmien vo formulároch C, E a P dodatku k Medzinárodnému dohovoru o bezpečnosti ľudského života na mori a zmien Medzinárodného kódexu bezpečnosti pre lode používajúce plyny alebo iné palivá s nízkou teplotou vzplanutia

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Cieľom činnosti Únie v odvetví námornej dopravy by mala byť ochrana morského prostredia a zlepšovanie námornej bezpečnosti.

               (2)Dohovor o Medzinárodnej námornej organizácii (ďalej len „IMO“) nadobudol platnosť 17. marca 1958. IMO je špecializovaná agentúra Organizácie Spojených národov zodpovedná za bezpečnosť a ochranu lodnej dopravy, ako aj za prevenciu znečisťovania mora a ovzdušia plavidlami.

               (3)Podľa článku 38 písm. a) dohovoru o IMO vykonáva Výbor pre ochranu morského prostredia také funkcie, ktorými IMO je alebo môže byť poverená na základe alebo podľa medzinárodných dohovorov o prevencii a kontrole znečisťovania morí z lodí, najmä pokiaľ ide o prijatie a zmenu nariadení alebo iných ustanovení.

               (4)V súlade s článkom 28 písm. b) dohovoru o IMO poskytuje Výbor pre námornú bezpečnosť strojové zariadenia na plnenie povinností, ktoré mu zhromaždenie IMO alebo Rada IMO uložili v súlade s uvedeným dohovorom, alebo akejkoľvek povinnosti v rozsahu pôsobnosti uvedeného článku, ktorá môže byť uložená Výboru pre námornú bezpečnosť na základe akéhokoľvek iného medzinárodného nástroja a ktorú prijme IMO.

               (5)Medzinárodný dohovor o zabránení znečisťovaniu z lodí (ďalej len „dohovor MARPOL“) nadobudol platnosť 2. októbra 1983.

               (6)Podľa článku 16 ods. 2 písm. c) dohovoru MARPOL môže zmeny k nemu prijať príslušný orgán, v tomto prípade Výbor pre ochranu morského prostredia.

               (7)Medzinárodný dohovor o bezpečnosti ľudského života na mori (ďalej len „dohovor SOLAS“) nadobudol platnosť 25. mája 1980.

               (8)Podľa článku VIII písm. b) bodu iii) dohovoru SOLAS Výbor IMO pre námornú bezpečnosť môže prijímať zmeny dohovoru SOLAS.

               (9)Výbor pre ochranu morského prostredia má na svojom 74. zasadnutí 13. – 17. mája 2019 (ďalej len „MEPC 74“) prijať zmeny prílohy II k dohovoru MARPOL.

               (10)Výbor pre námornú bezpečnosť má na svojom 101. zasadnutí 5. – 14. júna 2019 (ďalej len „MSC 101“) prijať zmeny Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov z roku 2011 (kódex ESP z roku 2011), zmeny Medzinárodného kódexu pre záchranné prostriedky (kódex LSA), zmeny v Záznamoch o vybavení (formuláre C, E a P dodatku k dohovoru SOLAS) a zmeny časti A a A-1 Medzinárodného kódexu bezpečnosti pre lode používajúce plyny alebo iné palivá s nízkou teplotou vzplanutia (Kódex IGF).

               (11)Je vhodné stanoviť pozíciu, ktorá sa má v mene Únie prijať na MEPC 74, keďže zmeny prílohy II k dohovoru MARPOL budú schopné rozhodujúcim spôsobom ovplyvniť obsah právnych predpisov Únie, konkrétne smernice Európskeho parlamentu a Rady 2005/35/ES
                  5
                a smernice Európskeho parlamentu a Rady 2000/59/ES
                  6
               .

               (12)Je vhodné stanoviť pozíciu, ktorá sa má prijať v mene Únie na MSC 101, keďže zmeny kódexu ESP z roku 2011 budú môcť rozhodujúcim spôsobom ovplyvniť obsah právnych predpisov Únie, konkrétne nariadenia Európskeho parlamentu a Rady (EÚ) č. 530/2012
                  7
               , keďže zmeny Kódexu LSA budú môcť rozhodujúcim spôsobom ovplyvniť obsah právnych predpisov Únie, konkrétne vykonávacieho nariadenia Komisie (EÚ) 2018/773
                  8
                a smernice Európskeho parlamentu a Rady 2014/90/EÚ
                  9
               , keďže zmeny dohovoru SOLAS budú môcť rozhodujúcim spôsobom ovplyvniť obsah právnych predpisov Únie, konkrétne smernice Európskeho parlamentu a Rady 2009/45/ES
                  10
               , a keďže zmeny Kódexu IGF budú môcť rozhodujúcim spôsobom ovplyvniť obsah právnych predpisov Únie, konkrétne smernice Európskeho parlamentu a Rady 2009/45/ES o bezpečnostných pravidlách a normách pre osobné lode spoločne so smernicou Európskeho parlamentu a Rady 2014/94/EÚ
                  11
               .

               (13)Zmenami prílohy II k dohovoru MARPOL by sa malo zabezpečiť zníženie vplyvu na životné prostredie v súvislosti so zvyškami nákladu a odpadom z čistenia nádrží obsahujúcim perzistentné plávajúce výrobky s vysokou viskozitou a/alebo vysokou teplotou topenia.

               (14)Zmeny kódexu ESP z roku 2011 by mali zahŕňať redakčné zmeny kódexu, ktorými by sa identifikovali všetky povinné požiadavky a zlepšili tabuľky a formuláre, a tiež by sa nimi mali zlúčiť redakčné zmeny s novými podstatnými požiadavkami s cieľom zaoberať sa poslednými aktualizáciami jednotných požiadaviek série Z10 Medzinárodného združenia klasifikačných spoločností.

               (15)Zmeny bodu 6.1.1.3 Kódexu LSA by mali zabezpečiť jednotné vykonávanie, pokiaľ ide o ručné spúšťanie malých záchranných člnov, ktoré nie sú súčasťou záchranných plavidiel lode.

               (16)Zmeny bodu 4.4.8.1 Kódexu LSA by mali zabezpečiť oslobodenie záchranných člnov s dvomi nezávislými pohonnými systémami od požiadavky na vybavenie dostatočným počtom plávajúcich vesiel a súvisiacimi predmetmi, ktoré umožnia pohyb vpred na pokojnom mori.

               (17)Zmeny v položke 8.1 vo formulároch C, E a P Záznamov o vybavení v dodatku k dohovoru SOLAS by mali priniesť jasnosť, pokiaľ ide o skutočnosť, že nie všetky uvedené ukazovatele sa vzťahujú na všetky lode, a preto sa môžu podľa potreby vymazať.

               (18)Zmeny častí A a A-1 Kódexu IGF by mali zabezpečiť konzistentnosť, pokiaľ ide o existujúce požiadavky na lode, ktoré ako palivo používajú zemný plyn, a to zavedením potrebných zmien na základe skúseností získaných pri uplatňovaní kódexu.

               (19)Pozíciu Únie majú vyjadriť členské štáty Únie, ktoré sú členmi Výboru IMO pre ochranu morského prostredia a Výboru IMO pre námornú bezpečnosť, konajúc spoločne v záujme Únie,

               PRIJALA TOTO ROZHODNUTIE:

               Článok 1

               Pozíciou, ktorá sa má prijať v mene Únie na 74. zasadnutí Výboru IMO pre ochranu morského prostredia, je súhlas s prijatím zmien prílohy II k Medzinárodnému dohovoru o zabránení znečisťovaniu z lodí, ktoré sa týkajú požiadaviek na vypúšťanie odpadu z čistenia nádrží, ktorý obsahuje perzistentné plávajúce výrobky s vysokou viskozitou, ktoré sú stanovené v prílohe 13 k dokumentu IMO MEPC 73/19/add.1.

               Článok 2

               Pozícia, ktoré sa majú prijať v mene Únie na 101. zasadnutí Výboru IMO pre námornú bezpečnosť, je súhlasiť s:

               a)prijatím zmien Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov z roku 2011 stanovených v prílohe [X] k dokumentu IMO [MSC 100/XX/Add.X];

               b)prijatím zmien bodu 6.1.1.3 Kódexu LSA stanovených v prílohe [X] k dokumentu IMO [MSC 100/XX/Add.X];

               c)prijatím zmien bodu 4.4.8.1 Kódexu LSA stanovených v prílohe [X] k dokumentu IMO [MSC 100/XX/Add.X];

               d)prijatím zmien položky 8.1 vo formulároch C, E a P Záznamov o vybavení v dodatku k dohovoru SOLAS stanovených v prílohe [X] k dokumentu IMO [MSC 100/XX/Add.X];

               e)prijatím zmien častí A a A-1 Kódexu IGF stanovených v prílohe [X] k dokumentu IMO [MSC 100/XX/Add.X].

               Článok 3

               1.Pozíciu, ktorá sa má v mene Únie prijať podľa článku 1, vyjadria členské štáty, ktoré sú všetky členmi IMO, konajúc spoločne v záujme Únie.

               2.Pozíciu, ktorá sa má v mene Únie prijať podľa článku 2, vyjadria členské štáty, ktoré sú všetky členmi IMO, konajúc spoločne v záujme Únie.

               3.Menšie zmeny pozícií uvedených v článkoch 1 a 2 sa môžu dohodnúť bez ďalšieho rozhodnutia Rady.

               Článok 4

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        V roku 1982 sa názov zmenil na Medzinárodnú námornú organizáciu (IMO).

                     (2)

                        Rozhodnutie Rady (EÚ) 2018/1601 z 15. októbra 2018 o pozícii, ktorá sa má v mene Európskej únie zaujať v Medzinárodnej námornej organizácii počas 73. zasadnutia Výboru pre ochranu morského prostredia a 100. zasadnutia Výboru pre námornú bezpečnosť, pokiaľ ide o prijatie zmien predpisu 14 prílohy VI k Medzinárodnému dohovoru o zabránení znečisťovaniu z lodí a Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov z roku 2011, Ú. v. EÚ L 267, 25.10.2018, s. 6.

                     (3)

                        Vec C-399/12 Nemecko/Rada (OIV), ECLI:EU:C:2014:2258, bod 64.

                     (4)

                        Vec C-399/12 Nemecko/Rada (OIV), ECLI:EU:C:2014:2258, body 61 – 64.

                     (5)

                        Smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií (Ú. v. EÚ L 255, 30.9.2005, s. 22).

                     (6)

                        Smernica Európskeho parlamentu a Rady 2000/59/ES z 27. novembra 2000 o prístavných zberných zariadeniach na lodný odpad a zvyšky nákladu (Ú. v. ES L 332, 28.12.2000, s. 81).

                     (7)

                        Nariadenie Európskeho parlamentu a Rady (EÚ) č. 530/2012 z 13. júna 2012 o urýchlenom zavedení konštrukčných požiadaviek na dvojitý alebo ekvivalentný trup pre ropné tankery s jednoduchým trupom (Ú. v. EÚ L 172, 30.6.2012, s. 3).

                     (8)

                        Vykonávacie nariadenie Komisie (EÚ) 2018/773 z 15. mája 2018 o požiadavkách na konštrukčný návrh, konštrukciu a výkonnosť a o skúšobných normách pre vybavenie námorných lodí, ktorým sa zrušuje vykonávacie nariadenie (EÚ) 2017/306 (Ú. v. EÚ L 133, 30.5.2018, s. 1).

                     (9)

                        Smernica Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES (Ú. v. EÚ L 257, 28.8.2014, s. 146).

                     (10)

                        Smernica Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (Ú. v. EÚ L 163, 25.6.2009, s. 1).

                     (11)

                        Smernica Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá (Ú. v. EÚ L 307, 28.10.2014, s. 1).


               EURÓPSKA KOMISIA
            V Bruseli12. 4. 2019
            COM(2019) 181 final
            2019/0093(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v Pracovnej skupine pre zemepisné označenia zriadenej Dohodou o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej, pokiaľ ide o prijatie jej rokovacieho poriadku

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Európskej únie v Pracovnej skupine pre zemepisné označenia zriadenej Dohodou o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej v súvislosti s plánovaným prijatím jej rokovacieho poriadku (ďalej len „rokovací poriadok“).

               2.Kontext návrhu

               2.1.Dohoda o voľnom obchode medzi EÚ a Kórejskou republikou

               Dohoda o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (ďalej len „dohoda“) je pre Európsku úniu prvou obchodnou dohodou novej generácie a takisto prvou dohodou uzavretou s ázijskou krajinou. Jej účelom je zintenzívniť obojstranný obchod a hospodársky rast v EÚ i Kórei.

               Dohoda bola podpísaná 6. októbra 2010 a predbežne sa vykonáva od 1. júla 2011
                  1
               .

               2.2.Pracovná skupina pre zemepisné označenia

               V článku 15.3 dohody sa stanovujú pracovné skupiny pod záštitou Výboru pre obchod, a konkrétne aj Pracovná skupina pre zemepisné označenia (článok 15.3.1 písm. g), ďalej len „Pracovná skupina ZO“). V jej článkoch 10.18 – 10.26 sa stanovujú pravidlá zemepisných označení. Činnosti a funkcie Pracovnej skupiny ZO sa regulujú článkom 10.25.

               Na účely článku 10.25 zmeny dohody prostredníctvom rozhodnutí Pracovnej skupiny ZO schvaľuje v mene Európskej únie Komisia
                  2
               .

               Pracovná skupina ZO predstavuje fórum a rozhodovací orgán, ktorý môže rozhodnúť o zmene príloh 10-A a 10-B k dohode. Podľa článku 10.25 ods. 1 môže poskytovať odporúčania a prijímať rozhodnutia na základe konsenzu.

               2.3.Pripravovaný akt Pracovnej skupiny pre zemepisné označenia

               Podľa rozhodnutia Výboru pre obchod EÚ – Kórea č. 1 z 23. decembra 2011 o prijatí rokovacieho poriadku Výboru pre obchod
                  3
               , a najmä článku 15.4 prílohy môže každý osobitný výbor a pracovná skupina stanoviť svoj vlastný rokovací poriadok, ktorý musí oznámiť Výboru pre obchod.

               Pracovná skupina ZO sa 30. mája 2018 na svojom 6. zasadnutí dohodla na prijatí rozhodnutia o svojom rokovacom poriadku (ďalej len „plánovaný akt“).

               Účelom plánovaného aktu je regulovať fungovanie pracovnej skupiny ZO a podrobne stanoviť predovšetkým jej kompetencie a proces rozhodovania.

               3.Pozícia, ktorá sa má zaujať v mene Únie

               Únia má na základe zmlúv výlučnú právomoc v oblasti spoločnej obchodnej politiky, čo zahŕňa autonómnu obchodnú politiku i uzatváranie medzinárodných obchodných dohôd. Vzhľadom na to, že plánovaný akt je podmienkou uspokojivého fungovania Pracovnej skupiny ZO, a teda efektívneho vykonávania dohody o voľnom obchode medzi EÚ a Kóreou, jeho prijatie je v súlade s cieľmi obchodnej politiky Únie.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  4
               .

               4.1.2.Uplatnenie na tento prípad

               Pracovná skupina ZO je orgán zriadený dohodou, konkrétne dohodou o voľnom obchode medzi EÚ a Kóreou.

               Akt, ktorý má Pracovná skupina ZO prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkom 10.25 dohody o voľnom obchode medzi EÚ a Kórejskou republikou.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo hlavná alebo prevažujúca zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky.

               Hmotnoprávny základ navrhovaného rozhodnutia preto obsahuje tieto ustanovenia: článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 v spojení s článkom 218 ods. 9 ZFEÚ.

               5.Uverejnenie pripravovaného aktu

               Neuplatňuje sa.

               2019/0093 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Pracovnej skupine pre zemepisné označenia zriadenej Dohodou o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej, pokiaľ ide o prijatie jej rokovacieho poriadku

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä jej článok 207 ods. 4 prvý odsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohodu o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej
                  5
                (ďalej len „dohoda“) uzavrela Únia rozhodnutím Rady (EÚ) 2015/2169
                  6
                a dohoda nadobudla platnosť 13. decembra 2015.

               (2)V článku 15.3.1 dohody sa stanovuje Pracovná skupina pre zemepisné označenia, pod záštitou Výboru pre obchod stanoveného v článku 15.1.1 dohody.

               (3)Podľa článku 15.4 rokovacieho poriadku Výboru pre obchod EÚ – Kórea, prijatého rozhodnutím Výboru pre obchod EÚ – Kórea č. 1 z 23. decembra 2011
                  7
               , si každá pracovná skupina môže stanoviť vlastný rokovací poriadok, ktorý musí oznámiť Výboru pre obchod.

               (4)Mal by sa stanoviť rokovací poriadok Pracovnej skupiny pre zemepisné označenia.

               (5)Je vhodné stanoviť pozíciu, ktorá sa má prijať v mene Únie v Pracovnej skupine pre zemepisné označenia vzhľadom na jej rokovací poriadok, pretože predmetné pravidlá budú pre Úniu záväzné,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie v Pracovnej skupine pre zemepisné označenia vzhľadom na jej rokovací poriadok, vychádza z návrhu rozhodnutia predmetnej pracovnej skupiny pripojeného k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Dohoda o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (Ú. v. EÚ L 127, 14.5.2011, s. 1–1426).

                     (2)

                        2011/265/EÚ: Rozhodnutie Rady zo 16. septembra 2010 o podpísaní v mene Európskej únie a o predbežnom vykonávaní Dohody o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (Ú. v. EÚ L 127, 14.5.2011, s. 1–1426).

                     (3)

                        Ú. v. EÚ L 58, 1.3.2013, s. 9.

                     (4)

                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, body 61 až 64.

                     (5)

                        Ú. v. EÚ L 127, 14.5.2011, s. 6.

                     (6)

                        Rozhodnutie Rady (EÚ) 2015/2169 z 1. októbra 2015 o uzavretí Dohody o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (Ú. v. EÚ L 307, 25.11.2015, s. 2).

                     (7)

                        Rozhodnutie Výboru pre obchod EÚ – Kórea č. 1 z 23. decembra 2011 o prijatí rokovacieho poriadku Výboru pre obchod (Ú. v. EÚ L 58, 1.3.2013, s. 9).

    ---documentbreak---

               EURÓPSKA KOMISIA
            V Bruseli12. 4. 2019
            COM(2019) 181 final
            PRÍLOHA
            k
            návrhu ROZHODNUTIU KOMISIE
            o pozícii, ktorá sa má prijať v mene Európskej únie v Pracovnej skupine pre zemepisné označenia zriadenej Dohodou o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej, pokiaľ ide o prijatie jej rokovacieho poriadku

               PRÍLOHA

               ROZHODNUTIE Č. 1 PRACOVNEJ SKUPINY PRE ZEMEPISNÉ OZNAČENIA EÚ-KÓREA

               z 30. mája 2018,

               ktorým sa prijíma jej rokovací poriadok

               PRACOVNÁ SKUPINA PRE ZEMEPISNÉ OZNAČENIA EÚ-KÓREA,

               so zreteľom na Dohodu o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej
                  1
                (ďalej len „dohoda“),

               so zreteľom na rozhodnutie Výboru pre obchod EÚ – Kórea č. 1 z 23. decembra 2011 o prijatí rokovacieho poriadku Výboru pre obchod
                  2
               , a najmä na článok 15.4 prílohy k nemu,

               keďže:

                1.
                     Podľa článku 15.4 rokovacieho poriadku Výboru pre obchod EÚ – Kórea prijatého rozhodnutím Výboru pre obchod EÚ – Kórea č. 1 z 23. decembra 2011 môže každý osobitný výbor a každá Pracovná skupina vypracovať svoj vlastný rokovací poriadok, o čom informujú Výbor pre obchod.

               2.
                     Mal by sa stanoviť rokovací poriadok Pracovnej skupiny pre zemepisné označenia,

               PRIJALA TOTO ROZHODNUTIE:

               Článok 1

               Rokovací poriadok Pracovnej skupiny pre zemepisné označenia stanovený v prílohe sa týmto prijíma.

               Článok 2

               Toto rozhodnutie nadobúda účinnosť dňom jeho prijatia.

               V …

               Za Pracovnú skupinu pre zemepisné označenia

                        Vedúci tímu

                        Ministerstvo obchodu, priemyslu a energetiky Kórejskej republiky

                        Spolupredseda Pracovnej skupiny pre zemepisné označenia

                        Vedúci oddelenia

                        Generálne riaditeľstvo Európskej komisie pre poľnohospodárstvo a rozvoj vidieka

                        Spolupredseda Pracovnej skupiny pre zemepisné označenia

               PRÍLOHA

               ROKOVACÍ PORIADOK PRACOVNEJ SKUPINY PRE ZEMEPISNÉ OZNAČENIA

               Článok 1
               Zloženie a predseda

               1.Pracovná skupina pre zemepisné označenia (ďalej len „Pracovná skupina ZO“) stanovená podľa článku 15.3 ods. 1 písm. g) Dohody o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (ďalej len „dohoda“) vykonáva svoje činnosti podľa ustanovení článku 10.25 dohody.

               2.Pracovná skupina ZO pozostáva na jednej strane zo zástupcov Kórejskej republiky (ďalej len „Kórea“) a zástupcov Európskej únie na druhej strane.

               3.Pracovnej skupine ZO podľa článku 15.3 ods. 3 dohody spolupredsedá zástupca Kórey a Európskej únie.

               4.Každý spolupredseda môže delegovať všetky alebo jednotlivé funkcie spolupredsedu vymenovanému zástupcovi, v takom prípade sa všetky nasledujúce odkazy na spolupredsedov rovnako vzťahujú aj na vymenovaných zástupcov.

               5.Každý spolupredseda určí kontaktné miesto pre všetky záležitosti týkajúce sa Pracovnej skupiny ZO. Predmetné kontaktné miesta sú spoločne zodpovedné za vykonávanie sekretárskych úloh Pracovnej skupiny ZO.

               Článok 2
               Zasadnutia

               Pracovná skupina podľa článku 10.25 ods. 2 zasadá striedavo na území obidvoch strán. Zasadá v čase, na mieste a spôsobom (aj videokonferencia), na ktorých sa strany dohodli, ale najneskôr 90 dní od žiadosti ktorejkoľvek strany.

               Článok 3
               Korešpondencia

               1.Korešpondencia určená predsedovi Pracovnej skupiny ZO sa preposiela kontaktným miestam, ktoré ju postupujú členom pracovnej skupiny.

               2.Korešpondencia môže prebiehať akýmkoľvek písomným spôsobom vrátane elektronickej pošty.

               3.Pracovná skupina ZO podľa článku 15 rokovacieho poriadku Výboru pre obchod informuje tento výbor o kontaktných miestach, ktoré určila. Všetka korešpondencia, dokumenty a komunikácia vrátane výmen emailov medzi kontaktnými miestami Pracovnej skupiny ZO o vykonávaní dohody sa súčasne preposiela sekretariátu Výboru pre obchod, delegácii Európskej únie v Kórejskej republike a misii Kórejskej republiky v Európskej únii.

               Článok 4
               Program zasadnutí

               1.Kontaktné miesta zostavia pred každým zasadnutím jeho predbežný program. Spolu s relevantnými dokumentmi ho najneskôr sedem dní pred zasadnutím postúpia členom Pracovnej skupiny ZO vrátane spolupredsedov Pracovnej skupiny ZO. Predbežný program môže zahŕňať ktorúkoľvek záležitosť uvedenú v článku 10.25 dohody.

               2.Ktorákoľvek strana môže požiadať o zaradenie záležitostí uvedených v článku 10.25 dohody do predbežného programu minimálne 14 dní pred zasadnutím. Dané záležitosti sa zaradia do predbežného programu.

               3.Posledná verzia predbežného programu sa postúpi spolupredsedom minimálne päť dní pred zasadnutím.

               4.Spolupredsedovia prijímajú program na začiatku každého zasadnutia jednomyseľne. V prípade, že s tým obaja spolupredsedovia súhlasia, sa môže do programu zaradiť akýkoľvek bod, ktorý nie je uvedený v predbežnom programe.

               Článok 5
               Žiadosti o pozmenenie príloh 10-A alebo 10-B k dohode

               1.Ktorákoľvek strana môže listom podpísaným spolupredsedom danej strany požiadať o doplnenie jednotlivých zemepisných označení do prílohy 10-A alebo 10-B k dohode alebo o ich vypustenie z týchto príloh.

               2.Pracovná skupina ZO sa môže podľa článku 10.25 ods. 1 a 3 dohody na základe konsenzu a po dokončení relevantného postupu uvedeného v dohode rozhodnúť o pozmenení príloh 10-A a 10-B a doplnení jednotlivých zemepisných označení Európskej únie alebo Kórey. Pracovná skupina sa takisto na základe konsenzu môže rozhodnúť odporučiť doplnenie alebo vypustenie zemepisných označení na konečné rozhodnutie v rámci Výboru pre obchod v súlade s článkom 10.21 ods. 4, článkom 10.24 a článkom 10.25.

               3.Výbor pre obchod môže podľa článku 15.3 ods. 5 prevziať úlohu zadanú pracovnej skupine a rozhodnúť o pozmenení uvedených príloh 10-A a 10-B. Ďalej môže podľa článku 15.5 ods. 2 rozhodnúť o zmene príloh 10-A a 10-B a strany môžu prijať rozhodnutie podľa svojich vlastných uplatniteľných právnych požiadaviek a postupov.

               4.Strany sa pri rozhodnutiach o pozmenení príloh 10-A a 10-B usilujú náležite zohľadniť záujmy každej strany v otázke ZO.

               Článok 6
               Rozhodnutia a odporúčania

               1.Pracovná skupina ZO prijíma odporúčania a rozhodnutia na základe konsenzu, ako sa stanovuje v článku 10.25 dohody.

               2.Odporúčania Pracovnej skupiny ZO v zmysle článku 10.25 dohody sú adresované stranám a musia ich podpísať obaja spolupredsedovia.

               3.Rozhodnutia Pracovnej skupiny ZO v zmysle článku 10.25 dohody musia podpísať obaja spolupredsedovia. V každom rozhodnutí sa stanoví dátum nadobudnutia jeho platnosti.

               4.Rozhodnutia a odporúčania, ktoré Pracovná skupina ZO prijíma, musia byť opatrené poradovým číslom, dátumom prijatia a opisom ich predmetu.

               Článok 7
               Písomný postup

               1.Odporúčanie alebo rozhodnutie Pracovnej skupiny ZO možno prijímať písomným postupom, ak obe strany súhlasia. Písomný postup spočíva vo výmene nót medzi spolupredsedami Pracovnej skupiny ZO.

               2.Spolupredseda strany, ktorá navrhuje použitie písomného postupu, predloží návrh odporúčania alebo rozhodnutia spolupredsedovi druhej strany, ktorý poskytne odpoveď a uvedie, či akceptuje alebo neakceptuje návrh odporúčania alebo rozhodnutia. Spolupredseda druhej strany môže takisto navrhnúť zmeny alebo požiadať o viac času na zváženie. V prípade odsúhlasenia sa návrh prijíma v súlade s článkom 6.

               Článok 8
               Zápisnica

               1.Návrh zápisnice z každého zasadnutia zostavujú kontaktné miesta do 21 dní od zasadnutia. Uvedú v ňom prijaté odporúčania a rozhodnutia a akékoľvek iné dosiahnuté závery.

               2.Zápisnicu schvália písomne obe strany do 28 dní od zasadnutia alebo v inej lehote, na ktorej sa strany dohodnú. Po jej schválení spolupredsedovia podpíšu dve originálne vyhotovenia. Každý spolupredseda si ponechá jedno originálne vyhotovenie zápisnice.

               Článok 9
               Správy

               Pracovná skupina ZO Výboru pre obchod na každom jeho pravidelnom zasadnutí podáva správy o svojej činnosti, ako sa stanovuje v článku 15.3 ods. 4 dohody.

               Článok 10
               Náklady

               1.Každá strana znáša náklady, ktoré jej vzniknú z dôvodu účasti na zasadnutiach Pracovnej skupiny ZO.

               2.Výdavky spojené s organizáciou zasadnutí a rozmnožovaním dokumentov znáša strana, ktorá je organizátorom zasadnutia.

               Článok 11
               Verejnosť a dôvernosť

               1.Ak spolupredsedovia nerozhodnú inak, zasadnutia Pracovnej skupiny ZO sú neverejné.

               2.Ak niektorá zo strán postupuje Pracovnej skupine ZO informácie, ktoré sa podľa jej zákonov a predpisov považujú za dôverné, druhá strana s predmetnými informáciami zaobchádza ako s dôvernými, ako sa stanovuje v článku 15.1 ods. 7 dohody.

               3.Každá zmluvná strana môže rozhodnúť o uverejnení rozhodnutí a odporúčaní Pracovnej skupiny ZO vo svojom vlastnom úradnom vestníku.

                     (1)

                        Ú. v. EÚ L 127, 14.5.2011, s. 6.

                     (2)

                        Ú. v. EÚ L 58, 1.3.2013, s. 9.